Алексей К. Толстой
Сред шумния бал…

Превод от руски: Рада Александрова, —

chitanka.info

Сред шумния бал, теб, незнайна,

сред свят, потопен в суети,

случайно те срещнах, но тайна

покрила бе твойте черти.

Очите — печални, несмели,

в гласа — не звучеше печал.

И чух сякаш глъхнещи трели

и звуци от морския вал.

Запомних и станът ти тънък,

видът ти всецяло вглъбен.

Смехът ти — и тъжен, и звънък,

звучи и до днеска у мен.

Когато в самотните нощи

те виждам през сън, отдалеч

очите — печални са още,

а весела — твоята реч.

И тъжно заспивам в омая,

и блянът неведом зова…

Дали те обичам — не зная,

но искам да вярвам в това!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.